Modell av *Sophia Amalia* fra Orlogsmuseet på Christianshavn  Foto: Alf van Beem 
*Sophia Amalia* med riksvåpenet på akterspeilet voktet av villmenn. Øverst ses Frederik III og dronning Sophie Amalies monogrammer. Modell fra Orlogsmuseet  Foto: Orf3us 
**«Sophia Amalia»** var et orlogsskip som tilhørte den kongelige dansk-norske flåte, oppkalt etter dronning Sophie Amalie, Frederik IIIs ektefelle. Skipet var et av samtidens tyngst bevæpnede og robuste krigsskip.

Bygget i Christiania
--------------------

«Sophia Amalia» var det andre norske krigsskipet som ble bygget på Hovedøya utenfor Christiania under ledelse av skipsbyggeren James Robbins fra Skottland. Han gikk i tjeneste hos Christian IV i 1642. Etter å ha sjøsatt Hannibal i 1647 fikk han ny kontrakt på to skip som også skulle bygges på Hovedøya. Under Hannibalsfeiden hadde Danmark-Norge hatt katastrofalt store tap, og det var nå vedtatt under et møte mellom kongen og riksrådet å utvide orlogsflåten. Formålet med skipet var således at det skulle innsettes til bevoktning av i Østersjøområdet.

Sjøsetting
----------

De nye orlogsskipene var tiltenkt flere kanoner i forhold til størrelsen. Akterskipet, som tidligere hadde blitt senket, ble igjen løftet opp for å bedre forsvaret under entringskamp. James Robbins, og sønnen James Robbins den yngre, skulle bygge sterkere, tyngre armerte og større storskip enn «Hannibal». Skipet ble bygget nesten utelukkende i ek. Kjølen hadde en tykkelse på 70 cm, og kledningen var 12 cm. Det var dessuten usedvanlig rikt utsmykket på speil og akterskip med utskårne og forgylte figurer og et stort, ovalt riksvåpen voktet av villmenn. Med de svære kanoner og en lengde på 47 m, ble skipet et viktig ledd i sjøforsvaret. Mens byggingen pågikk døde Christian IV den 28. februar 1648. Han ble etterfulgt av sønnen Frederik III, som i stedet navnga skipet etter dronningen.

I 1650 ble tredekkeren sjøsatt som et av de største og tyngst bevæpnede krigsskip i sin samtid – besetningen kunne variere mellom 430 og 680 mann. Som ved «Hannibal» og «Prins Christian» er «Sophia Amalia» avbildet på to portretter av Willem van de Velde (den eldre) i 1658: Det ene fra baugen forutover og den andre fra akterspeilet bakover. Van de Velde har også avbildet et annet krigsskip, det engelske Sovereign of Seas, sjøsatt av engelskmennene i 1637. Likheten mellom de to tredekkerne er påfallende. *Sovereign of Seas* hadde som «Sophia Amalia» to lukkede kanondekk og et tredje med skyteskår mellom skansen på forskipet og bakken på akterskipet.

«Sophie Amalia» deltok i krigene mot Sverige i 1657–1660, samt i slaget ved Öland i 1676. I 1680 ble hun tatt ut av tjenesten. Modeller av skipet er utstilt på Orlogsmuseet i København og på Norsk Maritimt Museum i Oslo.

Fysisk beskrivelse
------------------

* Deplasement: 2000 tonn
* Lengde: 165 engelsk fot. de første oppmålinger var ført på papiret i 1652
* bredde: 38,6 fot, 40,3 fot etter ombygging sluttført ved 1673
* dybde: 17,6 fot, 20 fot etter ombygging
* Besetning: 430 til 680 mann, kan ha 885 mann
* Bestykning: 86 til 108 kanoner

Referanser
----------

1. 1 2  Lund, Vidar: *Skipsbygging på Hovedøya i Christiania*, seilskuteklubben.no. Besøkt 5. jan. 2014 Arkivert 28. desember 2016 hos Wayback Machine.
2. ↑  «*Sophia Amalia (1650)*, koti.mbnet.fi, 2011. Besøkt 5. jan 2014». Arkivert fra originalen 2. mai 2015. Besøkt 5. januar 2014.
3. 1 2  Uhre, Jan: *Øresund - og skibene. I skygger af konger og helte*, Skib Forlag, 1997
4. ↑  *Sophia Amalia - Orlogsskib*, milhist.dk. Besøkt 5. jan. 2014 Arkivert 6. januar 2014 hos Wayback Machine.
5. 1 2  *SOPHIA AMALIA 1650*, axelnelson.com. Besøkt 5. jan. 2014
6. ↑  *Helmodell av Sophia Amalia*, digitaltmuseum.no. Besøkt 5. jan. 2014

Eksterne lenker
---------------

* Bilder av modellen Sophia Amalia, fra Orlogsmuseet i København, modelships.de. Besøkt 5. jan. 2014 Arkivert 21. oktober 2015 hos Wayback Machine.